Gauteng-skole: Nog duisende leerders geplaasArgieffoto Die aantal gr. 1- en gr. 8-leerders wat nog nie in Gautengse skole geplaas is nie, het drasties afgeneem. Steve Mabona, woordvoerder van die Gautengse departement van onderwys, het Dinsdag gesê dié aantal leerders is verminder na 3 366. “Dit bring die aantal leerders wat wel geplaas is op 318 544 te staan. Altesaam 176 702 van hulle is in gr. 1 geplaas en 141 842 leerders in gr. 8,” het Mabona gesê. Die toelatingsproses het op 2 Mei begin en op 12 Junie 2017 gesluit. “Teen einde Junie is daar 285 834 aansoeke ontvang waarvan 285 455 geplaas is.” Dié aansoekstelsel is weer in November 2017 heropen vir laat aansoeke. Tydens dié tydperk is aansoeke van nog 22 921 leerders ontvang en 22 309 van hulle is intussen geplaas. Sedert 13 Januarie vanjaar is 13 155 nuwe aansoeke ontvang en 10 780 van dié leerders is al geplaas. Die departement het glo oorplasingsaansoeke van 395 leerders van ander provinsies en lande ontvang. Dit sluit leerders van Zimbabwe, Burundi en Indië in. Gautengse skole het aansoeke van 61 leerders van die Vrystaat, 56 leerders van KwaZulu-Natal en 51 leerders van Limpopo ontvang. Mabona het gesê die aansoeksentrums in verskeie distrikte het gehelp om die agterstand te verminder en sal nog tot 31 Januarie beskikbaar wees. Die departement het die ouers bedank vir hul samewerking, geduld en begrip. “Ons sal alles moontlik doen om alle ongeplaasde leerders teen einde Februarie te plaas. Ouers word aangemoedig om hul aanbiedinge van skole wat nie hul eerste keuse was nie te aanvaar omdat talle skole volle kapasiteit bereik het,” het Mabona gesê.